KOMMISSIONENS BESLUTNING af 1. april 1997 om tonnagemålene i de flerårige udviklingsprogrammer for Fællesskabets fiskerflåder i perioden 1992-1996 (97/259/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3699/93 af 21. december 1993 om kriterier og betingelser for EF-strukturinterventioner inden for fiskeri, akvakultur og forarbejdning og afsætning af fiskerivarer og akvakulturprodukter (1), senest ændret ved forordning (EF) nr. 25/97 (2), særlig artikel 6, stk. 5 og 6, og

ud fra følgende betragtninger:

Som led i gennemførelsen af bestemmelserne i artikel 11 i Rådets forordning (EØF) nr. 3760/92 vedtog Rådet beslutning 94/15/EF (3) om mål og detaljerede regler for en omstrukturering af Fællesskabets fiskerisektor i perioden 1. januar 1994 til 31. december 1996 med henblik på at opnå en bæredygtig ligevægt mellem ressourcerne og udnyttelsen heraf;

ved Kommissionens beslutning 92/588/EØF til 92/598/EØF (4) blev der fastsat flerårige udviklingsprogrammer om bestemmelse af kapacitetsmål i bruttoregistertons (BRT) for medlemsstaternes fiskerflåder i perioden 1992-1996, og ifølge Rådets forordning (EØF) nr. 2930/86 (5) skulle medlemsstaterne opmåle en del af deres flåder i bruttotons (BT) inden den 18. juli 1994;

anvendelsen af de i artikel 1, stk. 3, i Kommissionens beslutning 95/238/EF til 95/248/EF (6) beskrevne formler til at omregne programmernes mål til BT kunne medføre, at nogle medlemsstater straffes for at have påbegyndt opmålingen af fartøjer i deres flåder i BT inden 1992 med henblik på at opfylde deres forpligtelser efter forordning (EØF) nr. 2930/86;

for nogle medlemsstater var definitionen af den BRT, der blev henvist til i deres flerårige udviklingsprogrammer, baseret på nationale tonnage-enheder;

tonnagen for ethvert fartøj, der ikke blev opmålt i de enheder, som blev anvendt til at definere målene for programmet, skal anslås i denne enhed (BRT) udelukkende med det formål at foretage en beregning på konsistent grundlag af situationen for hvert segment af medlemsstaternes fiskerflåder med hensyn til de endelige mål for deres flerårige udviklingsprogrammer i perioden 1992-1996;

de formler, der anvendes til at anslå de manglende tonnageværdier, bør baseres på data i Fællesskabets fortegnelse over fiskerfartøjer med hensyn til de fartøjer i hver medlemsstat, der er blevet opmålt i både BT og de enheder, der blev anvendt til at definere målene for programmet; formlen kan variere fra medlemsstat til medlemsstat på grund af forskelle i flådernes sammensætning;

målene i de flerårige udviklingsprogrammer for Sverige og Finland er udtrykt i BT, mens Tyskland, Grækenland, Spanien, Frankrig og Portugal har indberettet BRT- værdier til Fællesskabets fortegnelse over fiskerfartøjer for alle fartøjer i deres fiskerflåder; formler til at anslå BRT er derfor ikke påkrævet for disse medlemsstater;

data om fiskerflåderne indsamles efter procedurerne i Kommissionens forordning (EF) nr. 109/94 (7), ændret ved forordning (EF) nr. 493/96 (8);

de i denne beslutning fastsatte foranstaltninger er i overensstemmelse med udtalelse fra Forvaltningskomitéen for Fiskeri og Akvakultur -

VEDTAGET FØLGENDE BESLUTNING:

Artikel 1

Med henblik på denne beslutning defineres »BRT« ifølge Oslo-konventionen af 10. juni 1947 eller ifølge nationale tonnageenheder afhængigt af den definition, der blev anvendt til at formulere målene i de flerårige udviklingsprogrammer for de pågældende medlemsstater i perioden 1992-1996.

Artikel 2

Resultaterne af de flerårige udviklingsprogrammer for hver medlemsstat vil blive vurderet ved at sammenligne de tonnagemål i BRT pr. 31. december 1996, der er fastsat i disse programmer for hvert segment af fiskerflåden, med situationen i BRT som defineret i artikel 1 af fartøjer i hvert segment af flåden pr. 31. december 1996.

Artikel 3

1. BRT, som defineret i artikel 1, af fartøjer, hvis opmåling på tidspunktet for vedtagelsen af denne beslutning ikke er indberettet til Fællesskabets fortegnelse over fiskerfartøjer efter procedurerne i forordning (EF) nr. 109/94, vil blive anslået efter den formel, der er anført i bilaget til denne beslutning. De anslåede tonnager betragtes som endelige for vurderingen af resultaterne af de flerårige udviklingsprogrammer i perioden 1992-1996.

2. Under anvendelse af data i Fællesskabets fortegnelse over fiskerfartøjer vil de anslåede BRT-værdier i hvert segment af flåden blive beregnet af Kommissionen og meddelt de pågældende medlemsstater senest en måned efter vedtagelsen af denne beslutning, så at bestemmelserne i artikel 6, navnlig stk. 1, i forordning (EF) nr. 3699/93 kan anvendes.

Artikel 4

Denne beslutning er rettet til medlemsstaterne.

Udfærdiget i Bruxelles, den 1. april 1997.

På Kommissionens vegne

Emma BONINO

Medlem af Kommissionen

(1) EFT nr. L 346 af 31. 12. 1993, s. 1.

(2) EFT nr. L 6 af 10. 1. 1997, s. 7.

(3) EFT nr. L 10 af 14. 1. 1994, s. 20.

(4) EFT nr. L 401 af 31. 12. 1992, s. 3.

(5) EFT nr. L 274 af 25. 9. 1986, s. 1.

(6) EFT nr. L 166 af 15. 7. 1995, s. 1.

(7) EFT nr. L 19 af 22. 1. 1994, s. 5.

(8) EFT nr. L 72 af 21. 3. 1996, s. 12.

BILAG

For nævnte medlemsstater anslås de BRT-værdier, der ikke findes i fortegnelsen over fiskerfartøjer, som følger:

>TABELPOSITION>